Oorwinning vir Republikeine in middeltermynverkiesingDie Amerikaanse huis van verteenwoordigers in Washington, DC. (Foto: Samuel Corum / Getty Images via AFP) Dit is amptelik, die Republikeine het die middeltermynverkiesing én gevolglik die huis van verteenwoordigers, gewen. Dit, sê ŉ kenner, sal noemenswaardige gevolge vir die Amerikaanse politiek hê. Die laaste distrik van die 435 distrikte van die Amerikaanse huis van verteenwoordigers se uitslag is Maandagaand bekend gemaak, nadat dié distrik se stemme oorgetel moes word. Die distrik (die derde distrik van die deelstaat Colorado) se Republikeinse kandidaat het eindelik geseëvier. Die Republikeine het nou 222 setels in die huis van verteenwoordigers vergeleke met die Demokrate se 213. Dit is ’n klein meerderheid, maar hou verskeie veranderings in die Amerikaanse politiek in. Die speaker van die huis van verteenwoordigers sal vanaf Januarie ’n Republikein wees, terwyl die Republikeine ook die voorsitters van die onderskeie komitees kan verkies. Die verskuiwing van mag volg nadat die Demokrate die huis van verteenwoordigers die afgelope twee jaar, ook met ’n klein meerderheid, beheer het. Die lede van die huis van verteenwoordigers word elke twee jaar herkies. Die Republikeine het egter hierdie keer byna 2 miljoen meer stemme nasionaal as die Demokrate tydens die verkiesing op hulle verenig. Jaco Kleynhans, hoof van internasionale skakeling by die Solidariteit Beweging, sê die Republikeine kan met hul meerderheid in die huis van verteenwoordigers oor die volgende twee jaar ’n groot invloed op die nasionale politiek hê. “Hulle kan byvoorbeeld nou ondersoeke van stapel stuur en verskeie stappe teen lede van die Demokratiese regering doen… Ons kan verwag dat daar oor die volgende twee jaar meer struweling en stryd in die Amerikaanse politiek gaan wees. “Ons gaan ook waarskynlik in aanloop tot die presidensiële verkiesing in 2024 ’n toename in hierdie politieke verdeeldheid sien.” Nou vir die 2024-verkiesing Foto:. (AP Photo/Brynn Anderson) Kleynhans verduidelik dat die fokus nou byna oombliklik na die volgende verkiesings verskuif, waartydens plaaslike goewerneurs en ook die president van die land verkies word. Die eerste kandidaat (die Republikeinse senator Mike Braun) het hom Maandagaand al as goewerneur in 2024 verkiesbaar gestel. “Amerika werk in politieke siklusse van twee jaar. Dit is eintlik verstommend. Daar is geen ander land ter wêreld waar dit so werk nie. “Ons gaan waarskynlik binne die volgende paar maande sien hoe meer kandidate nou hulself vir goewerneurskap of presidentskap verkiesbaar stel. “Dit [Amerikaanse verkiesingseisoen] hou eintlik nooit op nie.” Oudpres. Donald Trump het ook reeds aangedui dat hy in 2024 as president sal staan. Kyk uit vir Maroela Media se berig oor die naweek oor hoe sake tans vir hom staan.